วรรณดันSGAAรุกตลาดสถาบันลงทุนคล่องตัว
วรรณเตรียมทำตลาดกองทุน SGAA ขายสถาบัน เผยเกือบเดือนเงินใหม่ซื้อเพิ่ม ชูนโยบายลงทุนกว้าง
15 ก.ย. 2554

วรรณเตรียมทำตลาดกองทุน SGAA ขายสถาบัน เผยเกือบเดือนเงินใหม่ซื้อเพิ่ม ชูนโยบายลงทุนกว้าง
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ เปิดเผยว่า ในอนาคตบริษัทมีแผนจะทำการตลาดกองทุนเปิด สตราทิจิค แอสเซ็ท อโลเคชั่น (SGAA) ให้แก่กลุ่มนักลงทุนสถาบัน จากช่วงแรกลูกค้าส่วนใหญ่เป็นลูกค้าไพรเวตเวลธ์ของบริษัทหลักทรัพย์ ภัทร เป็นหลัก
“กองทุนนี้ถือเป็นรูปแบบใหม่ของกองทุนรวม มีนโยบายลงทุนแบบผสมโดยไม่กำหนดสัดส่วนการลงทุนในหุ้น มีภัทรเป็นที่ปรึกษาการลงทุน โดย บลจ.วรรณจะพิจารณาลงทุนในหลักทรัพย์หรือทรัพย์สินอื่นภายใต้กรอบการให้คำแนะนำด้านการลงทุนที่ บล.ภัทร ออกเป็นบทวิเคราะห์มาให้พิจารณา แต่การตัดสินใจลงทุนสุดท้ายขึ้นกับ บลจ.วรรณ” นายมนรัฐ กล่าว
ทั้งนี้ ตั้งแต่ออกกองทุนเมื่อวันที่ 19 ส.ค. 2554 ขนาดสินทรัพย์อยู่ที่ 754.52 ล้านบาท ปัจจุบันเพิ่มขึ้นเป็น 903.36 ล้านบาท เติบโต 148.84 ล้านบาท หรือ 19.73% จากเม็ดเงินใหม่ รวมทั้งลูกค้า บลจ.วรรณ ก็เข้ามาลงทุนด้วย
น.ส.ทิวารัตน์ เตชะมีเกียรติชัย กรรมการรองกรรมการผู้จัดการ สายงานการลงทุน บลจ.วรรณ กล่าวว่า ปัจจุบันกองทุน SGAA ลงทุนในหุ้น ตราสารหนี้และต่างประเทศในสัดส่วนใกล้เคียงกัน โดยคิดเป็นลงทุนในประเทศ 70% และต่างประเทศ 30% ผ่านกองทุนที่ไปลงทุนต่างประเทศ (FIF) ของ บลจ.อื่น 15% และลงทุนกองทุนต่างประเทศโดยตรงประมาณ 15% ซึ่งรวมถึงทองคำด้วย
“สินทรัพย์ต่อหน่วยของกองทุน(เอ็นเอวี) เคยขึ้นไปสูงสุดที่ 10.05 บาท ปัจจุบันอยู่ที่ 9.95 บาท ถือว่าผันผวนค่อนข้างน้อย”น.ส.ทิวารัตน์ กล่าว
สำหรับหุ้นไทยมีโอกาสถึงเป้า 1,150 จุด สิ้นปีนี้ มองว่าเมื่อดัชนีใกล้แนวรับ 1,020-1,010 จุด มีนักลงทุนรอซื้อ